‘मैं गंगा जी को मरते नहीं देखना चाहता और गंगा को मरते देखने से पहले मैं अपने प्राण छोड़ देना चाहता हूं’। भारतीय प्रौद्योगिकी संस्थान एक ऐसा नाम है जो पूरी दुनिया में ज्ञान और विज्ञान के क्षेत्र में अपना नाम जोड़ता है। कंप्यूटर से लेकर मोबाइल और सड़क से लेकर अंतरिक्ष तक। वहीं से निकला एक ऐसा नाम जो न तो अमेरिका जाकर बसता है और न किसी सोशल साइट या किसी बड़ी फोन कंपनी को खड़ा करने में उसका नाम जुड़ा है। बड़े संस्थान की पहचान के साथ आसमान छूने के बजाए वह धरती पर एक नदी को बचाने के लिए अपने प्राण त्याग देता है। स्वामी ज्ञान स्वरूप सानंद। जीडी अग्रवाल को बाद में दुनिया ने इसी नाम से जाना। आज जब हम त्योहारों के मौसम में शक्ति से लेकर संपन्नता तक की आराधना में जुटे हैं उस वक्त जीडी अग्रवाल की शहादत क्या मायने रखती है। विज्ञान, संस्कृति से लेकर सन्यास को लेकर हमारी सतही समझ पर इनका देहावसान क्या कोई नई छाप छोड़ेगा। समाज, विज्ञान और संस्कृति को लेकर हम अपने-अपने अतिरेक स्थापित करते हुए अपना-अपना मोर्चा खोले हुए हैं। कोई सारे आधुनिक विज्ञान को नकारते हुए वेदों की ओर लौटने में ही समाज और संस्कृति का भला समझता है तो कोई अंग्रेजों के आने के पहले के सारे ज्ञान और अध्यात्म को खारिज करता है। जंगल, पहाड़ से लेकर रेगिस्तान तक, आधुनिक इंटरनेट की हैशटैग संस्कृति से लेकर कबीलाई सभ्यता तक में जीने वाले भारत के लिए विकास का रास्ता क्या होगा। हम हर बांध, सड़क और नई इमारत को विकास बता देते हैं तो खत्म होते वन और उस पर आश्रित समुदाय कहते हैं कि यह विज्ञान नहीं विनाश है। इन्हीं द्वंद्व के बीच में हमें मिलते हैं जीडी अग्रवाल।